**Rahvusvahelise kaitse taotleja riigis viibimise õiguse lõpetamine,**

**kaebe- ja kohtumenetluse tähtajad ning õiguskaitsevahendite kohaldamine**

**EL varjupaigareformi rakendumisel**

1. **EL varjupaigareformist tulenevad nõuded**

EL varjupaigareformi üheks eesmärgiks on senisest paremini ära hoida varjupaigaõiguse väärkasutamine, kuivõrd isikud, kes esitavad põhjendamatuid või korduvaid rahvusvahelise kaitse taotlusi, koormavad nii riigi haldus-, kohtu- kui ka sotsiaalsüsteemi. Ühe meetmena sätestab määruse 2024/1348 artikli 68 lõige 3 juhud, mil kohtul tuleb isiku taotluse alusel või *ex officio* otsustada, kas rahvusvahelise kaitse taotleja või isiku, kellelt on rahvusvaheline kaitse ära võetud, riiki jäämine kaebeõiguse kasutamiseks on vajalik või tegemist on perspektiivitu kaebusega ja isik peab riigist lahkuma. Automaatset õigust jääda kohtukaebemenetluse ajaks riiki pole isikul,

1. kellele on kohaldatud määruse 2024/1348 art 42 lõigetes 1 või 3 kiirendatud läbivaatamismenetlust ja rahvusvaheline kaitse jäetud andmata taotluse põhjendamatuse või ilmselge põhjendamatuse tõttu;
2. kelle suhtes on kohaldatud piirimenetlust, välja arvatud, kui taotleja on saatjata alaealine;
3. kellele on keeldutud rahvusvahelise kaitse andmisest määruse 2024/1348 artikli 38 lg 1 punkti a, d või e või artikli 38 lg 2 kohase mittelubatavuse tõttu, välja arvatud juhul, kui taotleja on saatjata alaealine, kelle suhtes kohaldatakse piirimenetlust;
4. kelle suhtes on tehtud keelduv otsus taotluse kaudse tagasivõtmise tõttu;
5. kes on esitanud korduva taotluse, mis on jäetud rahuldamata selle põhjendamatuse või ilmselgelt põhjendamatuse tõttu;
6. kelle suhtes on tehtud rahvusvaheline kaitse äravõtmise otsus vastavalt määruse 2024/1347 artikli 14 lg 1 punktidele b, d või e ja artikli 19 lõike 1 punktile b.

Liikmesriigid saavad menetluse kiirendamiseks otsustada, et isiku riigis viibimise õiguse lõpetamise otsuse teeb kohus *ex officio*. Sel juhul tuleb järgida määruse 2024/1348 art 68 lõikes 5 sätestatud tingimusi. Nii peab isikut nõuetelekohaselt ja õigeaegselt teavitama tema õigustest riiki jäämise loa menetlemisel. Talle peab võimaldama piisavalt aega (vähemalt viis päeva keelduva otsuse teavitamisest), et taotleda kohtult riiki jäämise õigust. Samuti peab isikul olema võimalik taotleda tasuta õigusabi ja esindamist ning saada kohtumenetluses vajalikku tõlkeabi.

Liikmesriikidel ei ole õigust taotlejat enne oma territooriumilt välja saata, kuni riigis viibimise loa taotlemise tähtaeg on möödunud või kohus on teinud isiku riigis viibimise lõpetamise otsuse. Kuigi isikul on õigus halduskohtu otsus, millega tema riigis viibimise õiguse on lõpetatud edasi kaevata, ei anna apellatsiooni esitamine talle õigust riiki jääda ja talle tehtud tagasisaatmisotsus kuulub täitmisele (määruse 2024/1348 art 68 lg 7).

Täiendav piirang on ette nähtud isikute puhul, kes on esitanud korduva rahvusvahelise kaitse taotluse. Määruse 2024/1348 art 56 kohaselt on lubatud riigist välja saata isik, kes on esitanud esimese korduva taotluse eesmärgiga lükata edasi või nurjata tagasisaatmisotsuse täitmine või korduva (teise või järgneva) taotluse juba pärast lõplikku keelduvat otsust, millega tema taotlus jäeti rahuldamata selle mittelubatavuse või põhjendamatuse või ilmselge põhjendamatuse tõttu. Nimetatud juhtudel võivad liikmesriigid siseriiklikus õiguses sätestada, et isiku võib välja saata enne, kuni on möödunud kohtult riigis viibimise loa taotlemise tähtaeg või kohus on isiku riigis viibimise lõpetamise kohta otsuse teinud (määruse 2024/1348 art 68 lõige 6 kohaselt). Vajadust näha ette korduvtaotlejate kiirem tagas- või väljasaatmismenetlus on rõhutanud ka Euroopa komisjon. Euroopa komisjoni 16.12.2024. aastal avaldatud rakendusotsuse eelnõu, millega on kehtestatud 2024. aastal toimunud temaatilise Schengeni hindamise aruanne „Kõrvaldame lüngad liikmesriikides: ühised lahendused ja uuenduslikud tavad tulemusliku ELi tagasisaatmissüsteemi loomiseks“[[1]](#footnote-1)soovitab liikmesriikidel tagada tagasisaatmisotsuste tulemusliku ja proportsionaalse täitmise, luues protsessi, mille eesmärk on kiiresti menetleda korduvaid rahvusvahelise kaitse taotlusi, mis ei sisalda uusi fakte ega asjaolusid ning mis esitatakse üksnes väljasaatmise edasilükkamiseks või takistamiseks (vt punkt 5).

Halduskohtumenetluse kiiremaks läbiviimiseks näeb määruse 2024/1348 art 67 lg 7 ette ajavahemikud, millest tuleb siseriiklikus õiguses lähtuda rahvusvahelise kaitse andmisest keelduva otsuse või rahvusvahelise kaitse äravõtmise otsuse vaidlustamisel. Kui rahvusvahelise kaitse taotlus on jäetud rahuldamata selle mittelubatavuse, põhjendamatuse või kaudselt tagasivõtmise tõttu, peab siseriiklikus õiguses kehtestatav kaebetähtaeg olema 5 kuni 10 päeva otsuse teatavaks tegemisest. Kõikidel muudel juhtudel peab taotlejal või isikul, kellelt rahvusvaheline kaitse ära võetakse, olema võimalik otsust vaidlustada kahe nädala kuni ühe kuu jooksul otsuse teatavaks tegemisest. Samad tähtajad tuleb kehtestada ka tagasisaatmisotsuse vaidlustamiseks sõltumata sellest, kas tagasisaatmisotsus sisaldub juba otsuses, millega keeldutakse rahvusvahelise kaitse andmisest või kaitse staatus võetakse isikult ära, või väljasõidukohustus on isikule pandud eraldi haldusaktina (art 67 lg 1).

Liikmesriigid peavad tagama kaebuse läbivaatamise vähemalt esimese astme kohtus (määruse 2024/1348 art 67 lg 3). Samuti kohustab määruse 2024/1348 art 69 kehtestama siseriiklikus õiguses mõistlikud tähtajad kaebemenetluse läbiviimisele I kohtuastmes.

Sarnaselt kehtivale õigusele tuleb liikmesriikidel EL varjupaigareformi rakendumisel jätkuvalt tagada, et määruse 2024/1348 art 67 lõikes 1 nimetatud otsuse vaidlustamiseks ja/või riiki jäämise õiguse otsustamiseks halduskohtus saab isik kasutada tõhusaid õiguskaitsevahendeid. Tausta õigusabi ja esindamist tuleb taotlejale võimaldada ka tema kinnipidamise kohtuliku kontrolli läbiviimisel (direktiivi 2024/1346 art 11 lg 6) või tema üleandmisotsuse vaidlustamisel (määruse 2024/1351 art 43 lg 4).

Lisaks isiku esindamisele kohtus annab määruse 2024/1348 art 15 lg 1 taotlejale õigusemenetluse kõigis etappides konsulteerida tulemuslikult õigusnõustajaga või muu nõustajaga oma taotlust käsitlevates küsimustes. Haldusmenetluse raames pakutava õigusnõustamise sisu ja kohustused on täpsustatud sama määruse artikli 16 lõikes 2 ja art 13 lõikes 4. Erandkorras on õigusnõustajal lubatud vestlusel osaleda videokonverentsi teel (art 13 lg 10).

Tasuta õigusnõustamist, õigusabi ja esindamist võivad pakkuda õigusnõustajad või muud nõustajad, kel on vastavalt riigisisesele õigusele õigus või luba taotlejaid nõustada, abistada või esindada, või valitsusvälised organisatsioonid, kellel on vastavalt riigisisesele õigusele volitused pakkuda taotlejatele õigusabiteenuseid või esindamist (määruse 2024/1348 art 19 lg 1 kohaselt). Seega võivad liikmesriigid oma siseriiklikus õiguses sätestada konkreetsed menetlusnormid selle kohta, kuidas taotlejal on võimalik õigusabi, sh esindamist haldusmenetluses ja kohtumenetluses taotleda ja saada. Alternatiivina võivad liikmesriigid kohaldada sarnaste riigisiseste taotluste kohta kehtivaid norme, tingimusel, et need normid ei muuda tasuta õigusabi ja esindamise saamist võimatuks või ülemäära keeruliseks (direktiivi 2024/1346 art 29 lg 6, määruse 2024/1348 art 19 lg 2).

Kuigi liikmesriigid võivad riigisiseses õiguses kehtestada korra, mille kohaselt taotlejalt esindab nii rahvusvahelise kaitse menetluses kui ka kohtumenetluses sama õigusabi osutaja, on EL õigusaktidega sätestatud alused õigusabi andmisest keeldumiseks haldusmenetluses ja halduskohtumenetluses erinevad. Taotlejale ei pea õigusnõustamist osutama, kui a) tegu on esimese korduva taotlusega, mis loetakse esitatuks üksnes selleks, et lükata edasi või nurjata tagasisaatmisotsuse täitmine, mis tooks kaasa taotleja kohese väljasaatmise liikmesriigist; b) tegu on teise või hilisema korduva taotlusega; c) taotlejat juba abistab ja esindab õigusnõustaja (vt määruse 2024/1348 art 16 lg 3). Kaebemenetluses saavad liikmesriigid keelduda tasuta õigusabi andmisest ja esindamist, kui a) leitakse, et oma rahalise olukorra avalikustanud taotlejal on piisavalt vahendeid õigusabi ja esindamise võimaldamiseks tema enda kulul;

1. leitakse, et edasikaebusel ei ole ilmseid eduvõimalusi või see on kuritarvitav; c) edasikaebus või läbivaatamistaotlus on jõudnud riigisisese õigusega ette nähtud teise või edasisse edasikaebeastmesse, kaasa arvatud uuesti ärakuulamise ja edasikaebuse uuesti läbivaatamise korral; d) taotlejat juba abistab või esindab õigusnõustaja (määruse 2024/1348 art 17 lg 2).

Liikmesriigid võivad samuti kehtestada tasuta õigusnõustamise, õigusabi ja esindamise pakkumisele rahalised või ajalised piirangud, tingimusel et need piirangud ei ole meelevaldsed ega piira põhjendamatult võimalust tasuta õigusnõustamist, õigusabi ja esindamist saada (määruse 2024/1348 art 19 lg 4).

1. **Ettepanekud**

**2.1 Nähakse ette võimalus, et rahvusvahelise kaitse taotlejat esindab rahvusvahelise kaitse menetluse läbiviimisel ja rahvusvahelise kaitse andmisest keelduva otsuse ning sellega seotud lahkumisettekirjutuse vaidlustamisel halduskohtumenetluses sama õigusabi osutaja**

Välismaalasele rahvusvahelise kaitse andmise seaduse (VRKS) § 10 lg 2 punkt 9 kohaselt antakse rahvusvahelise kaitse taotlejale VRKS alusel tehtud otsuse vaidlustamiseks riigi õigusabi riigi õigusabi seaduses (RÕS) sätestatud korras. RÕS § 5 lg 1 kohaselt osutab riigi õigusabi advokaat advokatuuriseaduse alusel. Kuigi riigi õigusabi liigiks RÕS § 4 lg 3 punkti 6 mõistes on ka isiku esindamine haldusmenetluses, siis käesoleval hetkel rahvusvahelise kaitse taotlejatele õigusnõustamist ei anta ning see teenus pole riigieelarvest rahastatud.

Arvestades, et EL varjupaigareformi rakendumisel peab Eesti tagama taotleja esindamise nii rahvusvahelise kaitse menetluse läbiviimisel kui ka kohtumenetluses, on kõige ressursisäästlikum näha ette korraldus, kus õigusnõustaja, kes on taotlejat abistanud rahvusvahelise kaitse menetluse ajal jätkab taotleja soovil õigusabi osutamisega halduskohtumenetluses, kui ei esine määruse 2024/1348 art 17 lõikes 2 sätestatud õigusabi andmisest keelduvat alust. Määruse 2024/1348 art 19 lg 1 kohaselt võivad tasuta õigusnõustamist, õigusabi ja esindamist pakkuda õigusnõustajad või muud nõustajad või valitsusvälised organisatsioonid, kellel on vastavalt riigisisesele õigusele õigus seda teenust osutada. Seetõttu nähakse eelnõuga ette, et õigusabi ei pea taotlejale osutama advokaat, vaid rahvusvahelise kaitse taotlejaid võib edaspidi rahvusvahelise kaitse menetluses ning halduskohtumenetluses esindada isik, kellel on õiguse õppesuunal omandatud vähemalt riiklikult tunnustatud magistrikraad, sellele vastav kvalifikatsioon Eesti Vabariigi haridusseaduse § 28 lõike 22 tähenduses või sellele vastav välisriigi kvalifikatsioon.

Vabariigi Valitsuse seaduse kohaselt on õigusteenistuse korraldamine Justiitsministeeriumi valitsemisalas. Sellest tulenevalt antakse *Justiits- ja Digiministeeriumile* volitus korraldada konkurss ja sõlmida konkursi võitjaga leping, et korraldada taotleja õigusnõustamine, talle õigusabi ning esindamise osutamine halduskohtumenetluses ühtse teenusena. Teenuse osutamist on võimalik osaliselt rahastada AMIF (Varjupaiga-, Rände- ja Integratsioonifondi) vahenditest.

Õigusabi tuleb osutada seni, kuni taotluse suhtes on tehtud lõplik otsus ja/või isiku riigis viibimise õigus on lõppenud (määruse 2024/1348 art 68 lg 2). Enamikel juhtudel lõpeb isiku rahvusvahelise kaitse staatus, kui isik pole asjaomast otsust kohtus vaidlustanud või esimese astme kohus on jätnud tema kaebuse rahuldamata. Eelnõu eesmärk on kehtestada rahvusvahelise kaitse menetlus, mis lõpeb halduskohtu otsuse tegemisega, kuid eelnõuga ei soovita välistada kohtu võimalusi ja vahendeid õigusmõistmiseks. Seetõttu ei saa välistada olukordi, kus kohus peatab isiku väljasaatmise peale lõpliku otsuse tegemist ja kaebuse menetlemine jätkub kõrgema astme kohtus. Sel juhul on isikul võimalik taotleda õigusabi enda esindamiseks teises ja kolmandas kohtuastmes riigi õigusabi seaduses sätestatud korras.

* 1. **Luuakse ühtne protsess rahvusvahelise kaitse andmisest keelduva/kehtetuks tunnistamise otsuse ja sellega seotud lahkumisettekirjutuse vaidlustamiseks, õigusabi ja riigis viibimise õiguse taotlemiseks**

Eelnõuga nähakse ette, et taotleja, kes soovib rahvusvahelise kaitse andmisest keelduvat otsust koos lahkumisettekirjutusega vaidlustada, peab juba kaebust esitades märkima, kas ta soovib taotleda õigusabi enda esindamiseks kohtumenetluses. Kui taotlejale on tehtud määruse 2024/1348 art 68 lõikes 3 nimetatud otsus, tuleb taotlejal kaebuses lisaks märkida, kas ja millistel kaalutlustel soovib ta kohtumenetluse ajaks Eestisse jääda. Sarnaselt peab isik, kes vaidlustab üleandmise otsust või rahvusvahelise kaitse kehtetuks tunnistamise otsust, esitama koos kaebusega taotlused õigusabi ja, kui see on asjakohane, riiki jäämise õiguse saamiseks.

Ühtne protsess võimaldab halduskohtul paremini hinnata taotleja kaebuse perspektiivikust. Kui taotleja kaebus on perspektiivitu, puudub kohtul ka vajadus isikule anda õigusabi ja lubada tal kohtumenetluse ajaks riiki jääda. Ühtlasi hoiab see kokku kohtu ressurssi, kuivõrd sama kohtunik saab korraga otsustada nii kaebuse menetlusse võtmise, taotlejale õigusabi osutamise kui ka tema riiki jäämise õiguse.

Kuivõrd VRKS-s nähakse ette erikord õigusabi ja riigis viibimise õiguse taotlemiseks, ei saa isik VRKS alusel tehtud otsuse vaidlustamiseks halduskohtus paralleelselt esitada riigi õigusabi taotlust RÕS-s sätestatud korras. Kui halduskohus on jätnud isiku taotluse riiki jäämiseks rahuldamata, tuleks seda arvestada ka siis, kui isik on esitanud täiendava taotluse oma väljasaatmise peatamiseks esialgse õiguskaitse korras.

* 1. **Piiratakse rahvusvahelise kaitse taotlejatele ja tagasisaadetavatele õigusabi osutamise ulatust**

Käesoleval hetkel saavad liikmesriigid piirata rahvusvahelise kaitse taotlejate ja tagasisaadetvate õigust õigusabile ja esindamisele kohtumenetluses direktiivi 2005/85/EC artikli 15 lõigetes 3 kuni 6 sätestatud alustel. EL varjupaigareformiga asendatakse direktiiv 2005/85/EC määrusega 2024/1348. Seega võivad liikmesriigid siseriiklikus õiguses sätestada, et määruse 2024/1348 art 17 lõikes 2 sätestatud alused õigusabi andmiseks ja esindamiseks kohtukaebemenetluses kohalduvad ka juhul, kui õigusabi taotlejaks on Eestis ebaseaduslikult riigis viibiv isik, kellele on tehtud lahkumisettekirjutus.

Eelnõuga nähakse ette, et kohus võib rahvusvahelise kaitse taotleja ja välismaalase, kellele on tehtud lahkumisettekirjutus või väljasaatmise otsus, õigusabi taotluse jätta rahuldamata, kui esineb üks või mitu määruse 2024/1348 art 17 lõikes 2 sätestatud alus. Määruse 2024/1348 art 17 lg 2 kohaselt pole vaja kohtukaebemenetluses tasuta õigusabi ja esindamist pakkuda, kui a) leitakse, et oma rahalise olukorra avalikustanud isikul on piisavalt vahendeid õigusabi ja esindamise võimaldamiseks tema enda kulul; b)

1. leitakse, et edasikaebusel ei ole ilmseid eduvõimalusi või see on kuritarvitav; c) edasikaebus või läbivaatamistaotlus on jõudnud riigisisese õigusega ette nähtud teise või edasisse edasikaebeastmesse, kaasa arvatud uuesti ärakuulamise ja edasikaebuse uuesti läbivaatamise korral; d) isikut juba abistab või esindab õigusnõustaja. Isikule, kes vaidlustab üleandmisotsust või rahvusvahelise kaitse äravõtmise otsust kohaldatakse õigusabi andmisest keeldumisel kohtukaebemenetluses rahvusvahelise kaitse taotleja suhtes sätestatut.

Riigi kulul pakutav õigusabi määruste (EL) 2024/1348 või (EL) 2024/1351 alusel tehtud otsuste vaidlustamiseks peaks üldjuhul piirduma isiku esindamisega halduskohtumenetluses. Selleks et ebaseaduslikult riiki sisenenud välismaalasele antav riigi õigusabi ulatus ei oleks rahvusvahelise kaitse taotlejaga võrreldes suurem, nähakse ette, et ka ebaseaduslikult välispiiri ületanud välismaalasele antakse riigi õigusabi lahkumisettekirjutuse, lahkumisettekirjutuses kohaldatud sissesõidukeelu või väljasaatmisega seotud otsuse vaidlustamiseks üksnes halduskohtus. Isikud, kes on riiki sisenenud ebaseaduslikult välispiiri kaudu, ei saa tugineda samasugusele õiguskaitsele nagu need välismaalased, kes järginud Eestisse sisenemise nõudeid.

* 1. **Muudetakse rahvusvahelise kaitse andmisest keelduva otsuse ja sellega seonduva lahkumisettekirjutuse vaidlustamise tähtaegu**

Tulenevalt määruse 2024/1348 art 67 lõikes 7 sätestatust tuleb rahvusvahelise kaitse taotleja puhul kaebetähtaegade kehtestamisel lähtuda keelduva otsuse tegemise põhjusest. Kui rahvusvahelise kaitse taotlus on jäetud rahuldamata selle mittelubatavuse, kaudselt tagasivõtmise, põhjendatuse või ilmselgelt põhjendamatuse tõttu ja otsuse tegemise ajal oli täidetud määruse 2024/1348 art 42 lõigetes 1 ja 3 osutatud tingimus, peab vaidlustamise tähtaeg jääma ajavahemikku 5 kuni 10 päeva. Muudel rahvusvahelist kaitset puudutavate otsuste puhul peab välismaalasel olema vähemalt kaks nädalat aega kaebuse esitamiseks.

Selleks et välismaalase suhtes saaks kohus võimalikult kiiresti teha otsuse tema väljasaatmise õiguspärasuse kohta, sätestatakse VRKS-s lühikesed kaebetähtajad vastavalt määruse 2024/1348 art 67 lõikele 7. Neid tähtaegu kohaldatakse ka juhul, kui isik vaidlustab lahkumisettekirjutust, selles sisalduvat sissesõidukeeldu või väljasaatmise otsust, mis on tehtud tulenevalt rahvusvahelise kaitse andmisest keelduvast või kehtetuks tunnistamise otsusest.

* 1. **Halduskohtule kehtestatakse kaebuse läbivaatamise tähtaeg**

Määruse 2024/1348 art 69 kohustab liikmesriike kehtestama siseriiklikus õiguses mõistlikud tähtajad kaebemenetluse läbiviimisele I kohtuastmes. Tähtaja määramisel tuleb arvestada, et määruse 2024/1348 art 51 lg 2 kohustab liikmesriike piirimenetluse läbi viima vähemalt 12 nädala jooksul, mille hulka tuleb arvestada ka kohtumenetlusele kuluv aeg. Sellest tulenevalt nähakse eelnõus ette, et halduskohus peab rahvusvahelise kaitse taotleja või isiku, kellelt on rahvusvaheline kaitse ära võetud, esitatud kaebuse, läbi vaatama mitte hiljem kui kuue kuu jooksul arvates kaebuse esitamise päevast halduskohtule. Piirimenetluses tehtud otsuse peale esitatud kaebus tuleb vaadata läbi eelisjärjekorras, kuid mitte hiljem kui 12 nädala jooksul arvates taotluse registreerimisest Politsei- ja Piirivalveametis.

**Välismaalasele rahvusvahelise kaitse andmise seadus:**

**§ x.   Välismaalase vastutavale Euroopa Liidu liikmesriigile üleandmine**

(1) ……

(8) Üleandmise otsuse peale võib välismaalane halduskohtumenetluse seadustikus sätestatud korras esitada halduskohtule kaebuse 14 päeva jooksul otsuse teatavakstegemise päevast arvates.

(9) Üleandmise otsuse vaidlustamisel on välismaalasel õigus Eestis viibida 14 päeva alates üleandmisotsuse kättetoimetamisest või kuni halduskohtu määruse tegemiseni tema Eestis viibimise õiguse kohta.

(10) Üleandmise otsuse vaidlustamisel on välismaalasel õigus saada õigusabi ja esindamist halduskohtumenetluses vastavalt käesolevas seaduses rahvusvahelise kaitse taotleja kohta sätestatule.

(11) Kui välismaalane soovib üleandmise otsuse vaidlustamisel õigusabi enda esindamiseks halduskohtumenetluses ja õigust viibida Eestis kuni üleandmisotsuse kohta halduskohtu otsuse tegemiseni, tuleb taotlused esitada koos kaebusega halduskohtule.

(12) Kuni halduskohtu otsuse tegemiseni Eestis viibimise õiguse üle otsustamiseks teeb kohus määruse.

(13) Üleandmise otsust ei saa vaidlustada vaidemenetluse korras.

**§ x. Õigusnõustamine haldusmenetluses**

(1) *Justiits- ja Digiministeerium* korraldab välismaalasele tasuta õigusnõustamise Euroopa Parlamendi ja nõukogu määruse (EL) 2024/1348 (menetlustingimuste kohta) artikli 16 lõikes 2 ning Euroopa Parlamendi ja nõukogu määrus (EL) 2024/1351 (rändehalduse kohta) artikli 21 lõikes 6 sätestatud ulatuses.

(2) Õigusnõustamiseks võib sõlmida lepingu füüsilise või juriidilise isikuga.

(3) Õigusnõustajal peab olema omandatud õiguse õppesuunal vähemalt riiklikult tunnustatud magistrikraad, sellele vastav kvalifikatsioon Eesti Vabariigi haridusseaduse § 28 lõike 22 tähenduses või sellele vastav välisriigi kvalifikatsioon ja tal peab olema piisav kogemus õigusalal.

(4) Politsei- ja Piirivalveamet määrab välismaalase taotluse alusel temale õigusnõustamise osutamiseks isiku, kellega on Justiits- ja Digiministeerium sõlminud lepingu.

(5) Õigusnõustamist ei osutata Euroopa Parlamendi ja nõukogu määruse (EL) 2024/1348 (menetlustingimuste kohta) artikli 16 lõikes 3 nimetatud välismaalasele.

(6) Käesoleva paragrahvi alusel tasuta õigusnõustamist saanud välismaalasele ei osutata riigi õigusabi.

**§ x. Õigusabi ja esindamine halduskohtumenetluses**

(1) Välismaalasel on õigus saada õigusabi enda esindamiseks halduskohtumenetluses, kui ta vaidlustab otsust, mis on tehtud:

1) Euroopa Parlamendi ja nõukogu määruse (EL) 2024/1348 (menetlustingimuste kohta) või

2) Euroopa Parlamendi ja nõukogu määrus (EL) 2024/1351 (rändehalduse kohta) alusel.

(2) Välismaalase esindamise halduskohtumenetluses korraldab *Justiits- ja Digiministeerium*.

(3) Välismaalase esindamiseks halduskohtumenetluses võib sõlmida lepingu füüsilise või juriidilise isikuga.

(4) *Justiits- ja Digiministeerium* võib välismaalase õigusnõustamise haldusmenetluses ja esindamise halduskohtumenetluses korraldada ühes lepingus sama füüsilise või juriidilise isikuga.

(5) Välismaalase esindajal peab olema omandatud õiguse õppesuunal vähemalt riiklikult tunnustatud magistrikraad, sellele vastav kvalifikatsioon Eesti Vabariigi haridusseaduse § 28 lõike 22 tähenduses või sellele vastav välisriigi kvalifikatsioon ja tal peab olema piisav kogemus õigusalal.

(6) Taotluse õigusabi saamiseks esindamiseks halduskohtumenetluses esitab välismaalane halduskohtusse koos kaebusega. Esindaja halduskohtumenetluses määrab kaebust lahendav halduskohus määrusega. Esindajaks määratakse isik, kellega on *Justiits- ja Digiministeerium* sõlminud lepingu. Võimalusel määratakse välismaalase esindajaks temale § 8 lõike 4 alusel määratud õigusnõustaja.

(7) Õigusabi välismaalase esindamiseks halduskohtumenetluses antakse lõikes 1 nimetatud otsuse vaidlustamiseks halduskohtus.

(8) Õigusabi välismaalase esindamiseks halduskohtumenetluses ei anta kui esineb Euroopa Parlamendi ja nõukogu määruse (EL) 2024/1348 (menetlustingimuste kohta) artikli 17 lõikes 2 sätestatud tingimus või kui välismaalane ei viibi Eestis. Õigusabi andmisest keeldumise määruse peale ei saa esitada määruskaebust.

(9) Käesoleva paragrahvi alusel tasuta õigusabi ja esindamist saanud välismaalasele ei osutata riigi õigusabi.

**§ x. Rahvusvahelise kaitse taotleja õigus viibida Eestis**

(1) Rahvusvahelise kaitse taotlejal on õigus viibida Eestis kuni tema taotluse kohta lõpliku otsuse tegemiseni.

(2) Rahvusvahelise kaitse taotlejal ei ole õigust viibida Eestis, kui tema taotlust vaadatakse läbi piirimenetluses Euroopa Parlamendi ja nõukogu määruse (EL) 2024/1348 (menetlustingimuste kohta) artikli 43 lõikes 1 sätestatud alusel. Piirimenetluse läbiviimisel viibib rahvusvahelise kaitse taotleja Politsei- ja Piirivalveameti määratud asukohas ja loetakse, et talle ei ole antud luba Eestisse sisenemiseks.

(3) Rahvusvahelise kaitse taotlejal ei ole õigust lõpliku otsuse tegemiseni viibida Eestis, kui tema taotluse kohta on tehtud Euroopa Parlamendi ja nõukogu määruse (EL) 2024/1348 (menetlustingimuste kohta) artikli 68 lõikes 3 nimetatud otsus.

(4) Lõikes 3 nimetatud juhul on rahvusvahelise kaitse taotlejal õigus keelduva otsuse vaidlustamise tähtaja jooksul taotleda halduskohtult õigust viibida Eestis kuni tema taotluse kohta lõpliku otsuse tegemiseni.

(5) Lõikes 3 nimetatud juhtudel kuni lõpliku otsuse tegemiseni Eestis viibimise õiguse üle otsustamiseks teeb kohus määruse.

(6) Lõikes 3 nimetatud juhul on rahvusvahelise kaitse taotlejal õigus Eestis viibida keelduva otsuse vaidlustamise tähtaja lõpuni või kuni halduskohtu määruse tegemiseni tema Eestis viibimise õiguse kohta.

(7) Rahvusvahelise kaitse taotlejal ei ole õigust Eestis viibida lõpliku otsuse tegemiseni ja halduskohtule esitatud taotlus Eestis viibimiseks ei peata tema väljasaatmist, kui ta on esitanud Euroopa Parlamendi ja nõukogu määruse (EL) 2024/1348 (menetlustingimuste kohta) artikli 56 punktis a sätestatud tingimustele vastava esimese korduva rahvusvahelise kaitse taotluse, mille kohta on Politsei- ja Piirivalveamet teinud Euroopa Parlamendi ja nõukogu määruse (EL) 2024/1348 (menetlustingimuste kohta) artikli 55 lõikes 7 sätestatud otsuse.

(8) Rahvusvahelise kaitse taotlejal ei ole õigust Eestis viibida Politsei- ja Piirivalveameti otsuse tegemiseni, kui ta on esitanud Euroopa Parlamendi ja nõukogu määruse (EL) 2024/1348 (menetlustingimuste kohta) (EL) 1348/2024 artikkel 56 punktis b sätestatud tingimustele vastava teise või järgneva korduva rahvusvahelise kaitse taotluse. Teise või järgneva rahvusvahelise kaitse taotluse esitanud välismaalasel ei ole lõike 4 kohast õigust taotleda halduskohtult õigust viibida Eestis.

**§ x.****Taotluse läbivaatamise tähtaeg**

(1) Taotlus vaadatakse läbi nii kiiresti kui võimalik, kuid mitte hiljem kui Euroopa Parlamendi ja nõukogu määruse (EL) 2024/1348 (menetlustingimuste kohta) artiklis 35 sätestatud tähtaegadel.

(2) Taotlus, mille suhtes kohaldatakse piirimenetlust, vaadatakse läbi 30 päeva jooksul.

(3) Kui halduskohus on tühistanud Politsei- ja Piirivalveameti rahvusvahelise kaitse menetluses tehtud otsuse ja kohustanud taotlust uuesti läbi vaatama, teeb Politsei- ja Piirivalveamet uue otsuse 45 päeva jooksul. Käesolevat lõiget ei kohaldata piirimenetluses tehtud otsuse suhtes.

**§ x. Rahvusvahelise kaitse taotluse läbivaatamine ja otsus rahvusvahelise kaitse taotluse kohta**

(1) ….

(5) Rahvusvahelise kaitse taotluse otsuses või koos sellega tehakse välismaalasele ettekirjutus Eestist lahkumiseks (edaspidi *lahkumisettekirjutus*) väljasõidukohustuse ja sissesõidukeelu seaduses sätestatud korras, kui välismaalasele ei ole pandud kohustust Eestist lahkuda muul alusel.

**§ x.****Otsuse vaidlustamine**

(1) Euroopa Parlamendi ja nõukogu määruse (EL) 2024/1347 (kvalifikatsioonitingimuste kohta) alusel ning Euroopa Parlamendi ja nõukogu määruses (EL) 2024/1348 (menetlustingimuste kohta) sätestatud korras tehtud otsuse ja koos sellega tehtud lahkumisettekirjutus võib vaidlustada halduskohtus 14 päeva jooksul otsuse teatavaks tegemise päevast arvates.

(2) Euroopa Parlamendi ja nõukogu määruse (EL) 2024/1348 (menetlustingimuste kohta) alusel kiirendatud läbivaatamismenetluses või piirimenetluses tehtud otsuse ja koos sellega tehtud lahkumisettekirjutuse võib vaidlustada halduskohtus viie päeva jooksul otsuse teatavaks tegemise päevast arvates.

(3) Vaidlustada ei saa rahvusvahelise kaitse andmisest keelduvat otsust, kui taotleja on taotlusest loobunud.

(4) Vaidlustada ei saa rahvusvahelise kaitse äravõtmise otsust, kui rahvusvahelise kaitse saaja on:

1) rahvusvahelisest kaitsest loobunud;

2) saanud Euroopa Liidu liikmesriigi kodakondsuse;

3) saanud Euroopa Liidu liikmesriigilt rahvusvahelise kaitse.

(5) Koos kaebusega tuleb halduskohtule esitada:

1) õigusabi taotlus välismaalase esindamiseks halduskohtumenetluses;

2) taotlus viibida lõpliku otsuse tegemiseni Eestis, kui tema taotluse kohta on tehtud Euroopa Parlamendi ja nõukogu määruse (EL) 2024/1348 (menetlustingimuste kohta) artikli 68 lõikes 3 nimetatud otsus.

(6) Käesolevas paragrahvis nimetatud otsuseid ei saa vaidlustada vaidemenetluse korras.

**§ x. Kaebuse läbivaatamise tähtaeg halduskohtus**

(1) Kaebus vaadatakse läbi mõistliku aja jooksul, kuid mitte hiljem kui kuue kuu jooksul arvates kaebuse esitamise päevast halduskohtule.

(2) Piirimenetluses tehtud otsuse peale esitatud kaebus vaadatakse läbi eelisjärjekorras, kuid mitte hiljem kui 12 nädala jooksul arvates taotluse registreerimisest Politsei- ja Piirivalveametis.

**§ x. Halduskohtumenetluse seadustiku muutmine**

Halduskohtumenetluse seadustikus tehakse järgmised muudatused:

**1)** paragrahvi 110 täiendatakse lõikega 4 järgmises sõnastuses:

„(4) Menetlusabi andmisele rahvusvahelise kaitse asjas advokaadi õigusabi eest tasumisel kohaldatakse käesolevas peatükis sätestatut üksnes niivõrd, kuivõrd välismaalasele rahvusvahelise kaitse andmise seaduses ei ole sätestatud teisiti.“;

**2)** paragrahvi 126 lõiget 3 muudetakse ja sõnastatakse järgmiselt:

„(3) Rahvusvahelise kaitse asja vaatab kohus läbi eelisjärjekorras välismaalasele rahvusvahelise kaitse andmise seaduses sätestatud tähtajal.“;

**3)** paragrahvi 249 täiendatakse lõikega 6 järgmises sõnastuses:

„(6) Esialgse õiguskaitse taotlemisel ja lahendamisel rahvusvahelise kaitse asjas taotleja õiguse kohta Eestis viibida, kohaldatakse käesolevas peatükis sätestatud üksnes niivõrd, kuivõrd välismaalasele rahvusvahelise kaitse andmise seaduses ei ole sätestatud teisiti.“;

**§ x. Riigi õigusabi seaduse muutmine**

Riigi õigusabi seaduse § 1 lõiget 2 muudetakse ja sõnastatakse järgmiselt:

„(2) Riigi õigusabi taotlemisele rahvusvahelise kaitse asjas kohaldatakse välismaalasele rahvusvahelise kaitse andmise seaduses sätestatud erisusi.“;

**§ x. Väljasõidukohustuse ja sissesõidukeelu seaduse muutmine**

Väljasõidukohustuse ja sissesõidukeelu seaduse § 66 sätestatakse järgmises sõnastuses:

**§ 66. Riigi õigusabi taotlemine**

„(1) Välismaalasel on õigus riigi õigusabi seaduses sätestatud korras taotleda riigi õigusabi lahkumisettekirjutuse, lahkumisettekirjutuses kohaldatud sissesõidukeelu või väljasaatmisega seotud otsuse vaidlustamiseks, arvestades välismaalasele rahvusvahelise kaitse andmise seaduse §-s x sätestatud erisusi.

(2) Välismaalasele ei anta riigi õigusabi, kui esineb Euroopa Parlamendi ja nõukogu määruse (EL) 2024/1348 (menetlustingimuste kohta) artikli 17 lõikes 2 sätestatud tingimus või kui välismaalane ei viibi Eestis. Õigusabi andmisest keeldumise määruse peale ei saa esitada määruskaebust.

(3) Ebaseaduslikult välispiiri ületanud välismaalasele võib anda riigi õigusabi, kuni halduskohus on teinud otsuse, millega välismaalase esitatud kaebus on jäetud rahuldamata.“.

1. Euroopa Komisjoni 12.12.2024 rakendusotsus, millega kehtestatakse 2024. aasta temaatilise Schengeni hindamise aruanne „Kõrvaldame lüngad liikmesriikides: ühised lahendused ja uuenduslikud tavad tulemusliku ELi tagasisaatmissüsteemi loomiseks“, COM(2024) 589 final. Kättesaadav: <https://eur-lex.europa.eu/legal-content/ET/TXT/PDF/?uri=CELEX:52024PC0589> [↑](#footnote-ref-1)